FI Euroopan unionin virallinen lehti L 143/14

KOMISSION ASETUS (EY) N:o 622/2007,

annettu 5 päivänä kesäkuuta 2007,

Pohjanmeren tuulenkalan koekalastuksen edellytysten vahvistamisesta vuodeksi 2007

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2007 21 päivänä joulukuuta 2006 annetun neuvoston asetuksen (EY) N:o 41/2007 (1) ja erityisesti sen liitteen I A,

sekä katsoo seuraavaa:

(1) Asetuksen (EY) N:o 41/2007 liitteessä I A säädetään saalisrajoituksista, jotka koskevat tuulenkalan koekalastusta ICES-alueella IV. Mainitussa liitteessä olevien asianomaisiin saalisrajoituksiin liittyvien alaviitteiden mukaisesti komissio voi vahvistaa edellytykset, joiden nojalla tuulenkalojen runsauteen liittyvät koekalastuskiintiöt voidaan käyttää.

(2) Asetuksen (EY) N:o 41/2007 liitteessä II D olevan 1 kohdan mukaan mainitussa liitteessä vahvistettuja edellytyksiä sovelletaan yhteisön kalastusaluksiin, jotka kalastavat ICES-alueilla III a ja IV sekä ICES-alueella II a olevilla EY:n vesillä pohjatroolilla, nuotalla tai vastaavalla vedettävällä pyydyksellä, jonka silmäkoko on alle 16 mm. Kyseisiä edellytyksiä sovelletaan myös kolmansien maiden aluksiin, joilla on lupa pyytää tuulenkalaa ICES-alueella IV olevilla EY:n vesillä, jollei toisin ole mainittu tai jollei yhteisön ja Norjan välisistä neuvotteluista tai sopimuksista muuta johdu.

(3) Tuulenkala on Pohjanmeren kalakanta, joka jaetaan Norjan kanssa mutta jota ei tällä hetkellä hallinnoida yhdessä Norjan kanssa. Yhteisön ja Norjan 30 päivänä maaliskuuta 2007 käymät neuvottelut johtivat sopimukseen Pohjanmeren tuulenkalan koekalastuksen edellytyksistä. Kyseinen sopimus olisi saatettava osaksi yhteisön lainsäädäntöä.

(4) Jotta tuulenkalalle voitaisiin mahdollisimman pian vahvistaa kalastusmahdollisuudet asetuksen (EY) N:o 41/2007 liitteessä II D olevan 8 kohdan mukaisesti, koekalastus toteutetaan huhtikuun ja toukokuun ensimmäisen puoliskon aikana. Tämän vuoksi Pohjanmeren tuulenkalan koekalastuksen edellytykset vuodeksi 2007 olisi pantava täytäntöön mahdollisimman pian,

ON ANTANUT TÄMÄN ASETUKSEN:

1 artikla

Kohde ja soveltamisala

1. Tässä asetuksessa vahvistetaan edellytykset, joiden nojalla asetuksen (EY) N:o 41/2007 liitteessä I A säädetyt tuulenkalojen runsauteen liittyvät koekalastuskiintiöt voidaan käyttää ICES-alueella IV vuonna 2007.

2. Tässä asetuksessa vahvistettuja edellytyksiä sovelletaan asetuksen (EY) N:o 41/2007 liitteessä II D säädettyjen edellytysten lisäksi.

2 artikla

Yhteisön kalastusalusten luettelo

1. Tämän asetuksen tultua voimaan jäsenvaltiot, joita asia koskee, toimittavat komissiolle viipymättä luettelon, jossa on tiedot – nimi, rekisterinumero ja kansainvälinen radiokutsutunnus – kalastusaluksista, jotka purjehtivat niiden lipun alla ja aikovat osallistua tuulenkalan koekalastukseen ICES-alueella IV olevilla Norjan vesillä.

2. Edellä olevan 1 kohdan mukaisesti vastaanotettujen tietojen perusteella komissio laatii luettelon kaikista yhteisön kalastusaluksista, jotka aikovat osallistua tuulenkalan koekalastukseen Norjan vesillä, ja toimittaa sen Norjalle.

3 artikla

Yhteisön ja Norjan alusten saaliista raportoiminen

1. Yhteisön kalastusalus, joka aikoo pyytää tuulenkalaa tai jolla on trooliverkko, jonka silmäkoko on alle 16 mm, lähettää Norjan kalastusosastoon saalisraportin joka kolmas päivä sen jälkeen, kun se on ensimmäisen kerran saapunut Norjan alueelle.

2. Asetuksen (EY) N:o 41/2007 liitteen VI mukaisesti lähetettävien saalis saavuttaessa -viestien ja saalis poistuttaessa -viestien lisäksi Norjan kalastusalus, joka aikoo pyytää tuulenkalaa tai jolla on trooliverkko, jonka silmäkoko on alle 16 mm, lähettää komissiolle saalisraportin joka kolmas päivä sen jälkeen, kun se on ensimmäisen kerran saapunut yhteisön vesialueelle.

4 artikla

Yhteisön aluksia koskevien VMS-tietojen saataville asettaminen

Kukin jäsenvaltio asettaa lippunsa alla purjehtivia tuulenkalan koekalastukseen osallistuvia aluksia koskevat VMS-tiedot asianomaisessa ICES-työryhmässä toimivien kansallisten tutkijoidensa saataville tai suoraan kyseisen työryhmän saataville, jos jäsenvaltiolla ei ole siinä omia tutkijoita.

5 artikla

Koekalastuksen rajoitukset Norjan alusten osalta

1. Norjan kalastusalukset saavat koekalastaa tuulenkalaa 6 päivän toukokuuta 2007 jälkeen ICES-alueella IV olevilla EY:n vesillä, edellyttäen että

a) 30:tä prosenttia Norjan vuonna 2005 harjoittamasta kokonaispyyntiponnistuksesta ei ole käytetty kokonaisuudessaan; ja

b) 20 000 tonnin saalisraja ei ole täyttynyt.

2. Norjan alusten pyyntiponnistus saa olla enintään 25 alusta, joista kukin tekee enintään yhden monipäiväisen kalastusmatkan.

6 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä kesäkuuta 2007. Komission puolesta Joe BORG Komission jäsen

(1) EUVL L 15, 20.1.2007, s. 1. Asetus sellaisena kuin se on muutettuna komission asetuksella (EY) N:o 444/2007 (EUVL L 106, 24.4.2007, s. 22).